Transport Malta avżat li matul din il-ġimgħa qegħdin jiġu impustati fid-djar iċ-ċekkijiet relatati mal-iskema ex-gratia għall-vetturi rreġistrati u liċenzjati għall-użu personali bejn l-1 ta’ Mejju 2004 u l-31 ta’ Diċembru 2008. Transpor Malta qalet li huwa previst li dawn iċ-ċekkkijiet jaslu fid-djar sa mhux aktar tard minn għada s-Sibt 17 ta’ Mejju 2014. Qalet li kull persuna li hija eliġibli se tirċievi pagament ta’ €110 għall-vetturi li jġorru l-passiġġieri u vannijiet żgħar u €55 għall-muturi u quadriċikletti. L-awtorità qalet li kif kien tħabbar fil-Baġit 2014 l-iskema se tkun mifruxa fuq seba’ snin. Fis-snin li ġejjin se jinħarġu skemi separati għal individwi li kienu irreġistraw vetturi fi snin, jew gruppi ta’ snin, partikolari. Żiedet tgħid li huwa antiċipat li s-sena d-dieħla tinħareġ skema għal individwi li kienu irreġistraw vettura bejn l-1 ta’ Mejju u l-31 ta’ Diċembru 2004. B’ hekk is-sena d-dieħla hu antiċipat li jiġu eżawriti l-ħlasijiet tas-sena 2004. L-istess sistema qalet li se tiġi adottata fis-snin ta’ wara sakemm jiġi eżawrit il-perjodu kollu ta’ bejn l-1 ta’ Mejju 2004 u l-31 ta’ Diċembru 2008. Transport Malta qalet li aktar informazzjoni tingħata f’ baġits li ġejjin.